b'\n_START_ARTICLE_\nProducci\xc3\xb3 de cinema\n_START_PARAGRAPH_\nUn productor de cinema \xc3\xa9s la persona encarregada dels aspectes organitzatius i t\xc3\xa8cnics de l\'elaboraci\xc3\xb3 d\'una pel\xc2\xb7l\xc3\xadcula, complementant l\'activitat creativa del director. La seva tasca \xc3\xa9s iniciar, coordinar, supervisar i controlar aspectes com l\'obtenci\xc3\xb3 de fons, contractaci\xc3\xb3 del personal, organitzar la distribuci\xc3\xb3 i finan\xc3\xa7ar la pel\xc2\xb7l\xc3\xadcula. El productor pren part en totes les fases del proc\xc3\xa9s cinematogr\xc3\xa0fic, des del projecte inicial fins a la conclusi\xc3\xb3._NEWLINE_En molts aspectes, la seva tasca se superposa estretament amb la del director, en especial en el control del repartiment i de la selecci\xc3\xb3 de l\'equip t\xc3\xa8cnic i art\xc3\xadstic (director de fotografia, muntador, personal d\'efectes especials, director art\xc3\xadstic, m\xc3\xbasic, etc.) que col\xc2\xb7laboraran a la producci\xc3\xb3; aquestes atribucions van significar que durant els primers anys de la ind\xc3\xbastria cinematogr\xc3\xa0fica de Hollywood el productor fos en gran manera responsable de l\'est\xc3\xa8tica i el contingut dels seus productes. A principis del segle XX, el productor tamb\xc3\xa9 solia tenir un control creatiu final en la pel\xc2\xb7l\xc3\xadcula. Un cas fam\xc3\xb3s va ser el de Howard Hughes, que va exercir un ferri control sobre els directors que contractava. Amb la fi del sistema d\'estudis de Hollywood (en la d\xc3\xa8cada del 1950), el control creatiu va anar passant a mans del director._NEWLINE_Amb les creixents necessitats de finan\xc3\xa7ament i marketing provocades per la renovaci\xc3\xb3 de la ind\xc3\xbastria en els anys 1980, el productor ha tornat a cobrar un paper important, i alguns d\'ells (com Jerry Bruckheimer) s\xc3\xb3n figures tan identificables com qualsevol director per les caracter\xc3\xadstiques de les seves produccions._NEWLINE_La paraula "productor", es fa servir indistintament per designar tant la figura de l\'empresari cinematogr\xc3\xa0fic com la del professional encarregat de liderar la producci\xc3\xb3 d\'una pel\xc2\xb7l\xc3\xadcula. En algunes ocasions aquestes dues figures s\xc3\xb3n coincidents en la mateixa persona, per\xc3\xb2 en altres casos l\'empresari contracta un professional delegant-ne la responsabilitat._NEWLINE_Els diferents adjectius que s\'apliquen al productor solen definir el seu estatus real a la pel\xc2\xb7l\xc3\xadcula. Segons la nomenclatura anglosaxona, productor executiu (executive producer), productor de l\xc3\xadnia (line producer), productor associat (associated producer) o productor (producer), defineixen diferents figures. El productor executiu \xc3\xa9s l\'empresari o representant de l\'empresa, mentre que productor i productor de l\xc3\xadnia es refereix als professionals que s\xc3\xb3n a c\xc3\xa0rrec de la producci\xc3\xb3._NEWLINE_Segons la nomenclatura espanyola, quan es parla nom\xc3\xa9s de productor, normalment es parla de l\'empresari i quan es vol identificar el professional es fa amb les denominacions de productor executiu o director de producci\xc3\xb3.'